หลายประเทศคู่ค้าเตรียมใช้มาตรการทางการค้าใหม่ ในปี 2565 แนะผู้ประกอบการศึกษากฎระเบียบ เพื่อให้การส่งออกเป็นไปอย่างต่อเนื่อง
นางอรมน ทรัพย์ทวีธรรม อธิบดีกรมเจรจาการค้าระหว่างประเทศ เปิดเผยว่า ในปี 2565 หลายประเทศคู่ค้าของไทย เตรียมใช้มาตรการทางการค้าใหม่ ซึ่งผู้ผลิตและผู้ส่งออกควรศึกษารายละเอียดและเตรียมปรับตัวรองรับการเปลี่ยนแปลง เพื่อให้การส่งออกสินค้าและการค้าของไทยเป็นไปอย่างต่อเนื่อง โดยประเทศเวียดนามได้ออกระเบียบว่าด้วยการปล่อยมลพิษทางอากาศ สำหรับสินค้ารถยนต์ ซึ่งต้องปฏิบัติตามมาตรฐานไอเสีย Euro 5 จะเริ่มมีผลใช้บังคับตั้งแต่วันที่ 1 มกราคม 2565 ขณะที่ประเทศอินเดียได้กำหนดให้เครื่องปรับอากาศ เป็นสินค้าที่ต้องได้รับการรับรองมาตรฐานและตีตราสัญลักษณ์จากสถาบันมาตรฐานอินเดีย (BIS) ส่วนประเทศจีนได้ออกระเบียบ Decree 248 สำหรับสินค้าอาหาร ซึ่งจะมีผลใช้บังคับตั้งแต่วันที่ 1 มกราคม 2565 โดยผู้ผลิตอาหารจากต่างประเทศใน 18 กลุ่มสินค้า ต้องขึ้นทะเบียนกับหน่วยงานที่รับผิดชอบ ก่อนส่งออกไปจีน นอกจากนี้ยังมีกฎระเบียบทางการค้าใหม่ที่จะเข้มงวดมากขึ้น อาทิ อินเดีย กำหนดให้โรงงานผู้ผลิตจากต่างประเทศ ต้องผ่านการตรวจสอบและตรวจประเมินโรงงานผู้ผลิต โดยจะมีผลใช้บังคับ 1 มิถุนายน 2565 ขณะที่สหรัฐอาหรับเอมิเรตส์ (UAE) กำหนดให้สินค้าอาหารต้องติดฉลากโภชนาการบนบรรจุภัณฑ์ และสหภาพยุโรป (อียู) ได้ออกกฎระเบียบควบคุมการผลิตและการค้าสินค้าเกษตรอินทรีย์ ซึ่งจะมีผลใช้บังคับ 1 มกราคม 2565 เช่นเดียวกับ UAEมาตรการส่วนใหญ่จะเกี่ยวข้องกับสุขภาพและสิ่งแวดล้อม ซึ่งสอดรับกับความต้องการของตลาดและพฤติกรรมของผู้บริโภคยุคใหม่ โดยผู้ประกอบการและผู้ส่งออกของไทยควรให้ความสำคัญกับขั้นตอนกระบวนการผลิตสินค้าและการตรวจรับรองมาตรฐานต่างๆ เพื่อเพิ่มศักยภาพทางการแข่งขันของสินค้าไทย